CELEX: 32021R0469
Language: sl
Date: 2021-03-18 00:00:00
Title: Izvedbena uredba Komisije (EU) 2021/469 z dne 18. marca 2021 o sprejetju zahtevka za obravnavo novega proizvajalca izvoznika v zvezi z dokončnimi protidampinškimi ukrepi za uvoz keramične namizne in kuhinjske posode s poreklom iz Ljudske republike Kitajske ter o spremembi Izvedbene uredbe (EU) 2019/1198

19.3.2021   
               
               
                  SL
               
               
                  Uradni list Evropske unije
               
               
                  L 96/9
               
            
         IZVEDBENA UREDBA KOMISIJE (EU) 2021/469
         z dne 18. marca 2021
         o sprejetju zahtevka za obravnavo novega proizvajalca izvoznika v zvezi z dokončnimi protidampinškimi ukrepi za uvoz keramične namizne in kuhinjske posode s poreklom iz Ljudske republike Kitajske ter o spremembi Izvedbene uredbe (EU) 2019/1198
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1) (v nadaljnjem besedilu: osnovna uredba),
         ob upoštevanju Izvedbene uredbe Komisije (EU) 2019/1198 z dne 12. julija 2019 o uvedbi dokončne protidampinške dajatve na uvoz keramične namizne in kuhinjske posode s poreklom iz Ljudske republike Kitajske (2) in zlasti člena 2 Uredbe,
         ob upoštevanju naslednjega:
         A.   VELJAVNI UKREPI
         
         
                     (1)
                  
                  
                     Svet je 13. maja 2013 z Izvedbeno uredbo (EU) št. 412/2013 (3) (v nadaljnjem besedilu: prvotna uredba) uvedel dokončno protidampinško dajatev na uvoz keramične namizne in kuhinjske posode (v nadaljnjem besedilu: zadevni izdelek) s poreklom iz Ljudske republike Kitajske (v nadaljnjem besedilu: LRK).
                  
               
                     (2)
                  
                  
                     Komisija je 12. julija 2019 po pregledu zaradi izteka ukrepa v skladu s členom 11(2) osnovne uredbe z Izvedbeno uredbo (EU) 2019/1198 ukrepe iz prvotne uredbe podaljšala še za nadaljnjih pet let.
                  
               
                     (3)
                  
                  
                     Komisija je 28. novembra 2019 po preiskavi proti izogibanju v skladu s členom 13(3) osnovne uredbe spremenila Izvedbeno uredbo (EU) 2019/1198 z Izvedbeno uredbo (EU) 2019/2131 (4).
                  
               
                     (4)
                  
                  
                     V prvotni preiskavi je bilo za preiskavo proizvajalcev izvoznikov v LRK uporabljeno vzorčenje v skladu s členom 17 osnovne uredbe.
                  
               
                     (5)
                  
                  
                     Komisija je za vzorčene proizvajalce izvoznike iz LRK uvedla individualne stopnje protidampinške dajatve na uvoz zadevnega izdelka v razponu od 13,1 % do 23,4 %. Za sodelujoče proizvajalce izvoznike, ki niso bili vključeni v vzorec, je bila uvedena stopnja dajatve v višini 17,9 %. Sodelujoči proizvajalci izvozniki, ki niso bili vključeni v vzorec, so navedeni v Prilogi I k Izvedbeni uredbi (EU) 2019/1198, kakor je bila nadomeščena z Izvedbeno uredbo (EU) 2019/2131. Poleg tega je bila uvedena dajatev na ravni države v višini 36,1 % na uvoz zadevnega izdelka družb v LRK, ki se niso javile ali niso sodelovale v preiskavi.
                  
               
                     (6)
                  
                  
                     V skladu s členom 2 Izvedbene uredbe (EU) 2019/1198 lahko Komisija Prilogo I navedene uredbe spremeni tako, da novemu proizvajalcu izvozniku odobri stopnjo dajatve, ki se uporablja za sodelujoče družbe, ki niso bile vključene v vzorec, tj. tehtano povprečno stopnjo dajatve v višini 17,9 %, če novi proizvajalec izvoznik v LRK Komisiji predloži zadostne dokaze, da:
                     
                                 (a)
                              
                              
                                 v obdobju preiskave, na katerem temeljijo ukrepi, in sicer med 1. januarjem 2011 in 31. decembrom 2011 (v nadaljnjem besedilu: obdobje prvotne preiskave), v Unijo ni izvažal zadevnega izdelka,
                              
                           
                                 (b)
                              
                              
                                 ni povezan z nobenim izvoznikom ali proizvajalcem v LRK, za katerega veljajo protidampinški ukrepi, uvedeni s prvotno uredbo, ter
                              
                           
                                 (c)
                              
                              
                                 je zadevni izdelek dejansko izvažal v Unijo po koncu obdobja prvotne preiskave ali je prevzel nepreklicno pogodbeno obveznost, da izvozi znatno količino zadevnega izdelka v Unijo.
                              
                           
               B.   ZAHTEVEK ZA OBRAVNAVO NOVEGA PROIZVAJALCA IZVOZNIKA
         
         
                     (7)
                  
                  
                     Družba Hunan Legend Porcelain Industry Co., Ltd. (v nadaljnjem besedilu: Hunan Legend ali vložnik) je Komisiji predložila zahtevek za odobritev obravnave novega proizvajalca izvoznika (v nadaljnjem besedilu: ONPI), da bi zato zanjo veljala stopnja dajatve, ki se uporablja za sodelujoče družbe v LRK, ki niso vključene v vzorec, tj. 17,9 %. Vložnik je trdil, da izpolnjuje vse tri pogoje iz člena 2 Izvedbene uredbe (EU) 2019/1198.
                  
               
                     (8)
                  
                  
                     Da bi Komisija ugotovila, ali vložnik izpolnjuje pogoje za odobritev ONPI, določene v členu 2 Izvedbene uredbe (EU) 2019/1198 (v nadaljnjem besedilu: pogoji za ONPI), je vložniku najprej poslala vprašalnik in ga pozvala, naj predloži dokaze, da izpolnjuje pogoje za ONPI.
                  
               
                     (9)
                  
                  
                     Komisija je po analizi izpolnjenega vprašalnika zahtevala dodatne informacije in dokazila, ki jih je vložnik predložil.
                  
               
                     (10)
                  
                  
                     Komisija si je prizadevala preveriti vse informacije, ki so bile po njenem mnenju potrebne za ugotovitev, ali vložnik izpolnjuje pogoje za ONPI. V ta namen je analizirala dokaze, ki jih je vložnik predložil v izpolnjenem vprašalniku, poizvedovala pa je tudi v različnih spletnih podatkovnih zbirkah, vključno z zbirkama Orbis (5) in Qichacha (6), ter navzkrižno preverila informacije družbe z informacijami, predloženimi v prejšnjih zadevah, in informacijami, javno dostopnimi na internetu. Komisija je industrijo Unije hkrati obvestila o zahtevku vložnika in jo pozvala, naj po potrebi predloži morebitne pripombe. Industrija Unije ni predložila nobenih pripomb.
                  
               C.   ANALIZA ZAHTEVKA
         
         
                     (11)
                  
                  
                     Komisija je v zvezi s pogojem iz člena 2(a) Izvedbene uredbe (EU) 2019/1198, da vložnik v obdobju preiskave, na katerem temeljijo ukrepi, in sicer med 1. januarjem 2011 in 31. decembrom 2011 (v nadaljnjem besedilu: obdobje prvotne preiskave), v Unijo ni izvažal zadevnega izdelka, ugotovila, da vložnik takrat ni obstajal kot družba. Statut in dovoljenje za poslovanje družbe Hunan Legend sta iz maja 2014. Zato vložnik v obdobju preiskave ni mogel izvažati zadevnega izdelka v Unijo, zaradi česar izpolnjuje ta pogoj.
                  
               
                     (12)
                  
                  
                     Komisija je glede pogoja iz člena 2(b) Izvedbene uredbe (EU) 2019/1198, da vložnik ni povezan z nobenimi izvozniki ali proizvajalci, za katere veljajo protidampinški ukrepi, uvedeni s prvotno uredbo, ugotovila, da družba Hunan Legend ni povezana z nobenimi kitajskimi proizvajalci izvozniki, za katere veljajo prvotni protidampinški ukrepi. Po podatkih iz poslovne podatkovne zbirke Qichacha edini delničar družbe Hunan Legend, Liang Feiqiao, nima v lasti delnic nobene družbe, ki se ukvarja s proizvodnjo, predelavo, prodajo ali kupovanjem zadevnega izdelka, razen družbe Hunan Legend. Vendar je bilo ob ustanovitvi družbe Hunan Legend lastništvo drugačno. Do novembra 2016 je imel kitajski proizvajalec izvoznik, družba Hunan Hualian China Industry Co. Ltd. (v nadaljnjem besedilu: Hunan Hualian), ki je proizvajala zadevni izdelek in za katero je veljala individualna dajatev v višini 18,3 %, 49-odstotni delež družbe Hunan Legend, medtem ko je imel Liang Feiqiao preostali 51-odstotni delež. Družba Hunan Hualian je novembra 2016 s pogodbo o prenosu delnic, ki sta jo sklenili stranki in v kateri so bili določeni pogoji, na podlagi katerih je prišlo do delitve, vse svoje delnice prenesla na Lianga Feiqiaa. Po prenosu je Liang Feiqiao postal edini delničar družbe Hunan Legend, vložnik in Hunan Hualian pa sta prekinila razmerje.
                  
               
                     (13)
                  
                  
                     Družba Hunan Legend je začela izvažati konec leta 2017, v EU pa izvaža od leta 2019, torej po letu 2016, ko se je družba Hunan Hualian umaknila iz lastništva. Poleg tega iz ključnih dokumentov, ki določajo strukturo družbe Hunan Legend, njenega sedanjega statuta in računovodske knjige, ni bilo videti, da bi vložnik imel povezane družbe. Komisija torej ni odkrila nobene povezave, kakor je opredeljen v Izvedbeni uredbi Komisije (EU) 2015/2447 (7). Zato vložnik izpolnjuje ta pogoj.
                  
               
                     (14)
                  
                  
                     Komisija je v zvezi s pogojem iz člena 2(c) Izvedbene uredbe (EU) 2019/1198, da je vložnik po obdobju prvotne preiskave v Unijo dejansko izvažal zadevni izdelek ali je prevzel nepreklicno pogodbeno obveznost, da izvozi znatno količino zadevnega izdelka v Unijo, ugotovila, da je vložnik v Unijo izvažal leta 2019, tj. po obdobju prvotne preiskave. Vložnik je predložil račune, seznam pošiljk, nakladnico in potrdilo o plačilu za naročilo s strani družbe na Danskem iz leta 2019. Zato vložnik izpolnjuje ta pogoj.
                  
               
                     (15)
                  
                  
                     Tako vložnik izpolnjuje vse tri pogoje za odobritev ONPI, določene v členu 2 Izvedbene uredbe (EU) 2019/1198, zato bi bilo treba zahtevek sprejeti. Zato bi morala za vložnika veljati protidampinška dajatev v višini 17,9 % za sodelujoče družbe, ki niso bile vključene v vzorec iz prvotne preiskave.
                  
               D.   RAZKRITJE
         
         
                     (16)
                  
                  
                     Vložnik in industrija Unije sta bila obveščena o bistvenih dejstvih in premislekih, na podlagi katerih se je štelo za primerno, da se družbi Hunan Legend Porcelain Industry Co., Ltd. (Hunan Legend) odobri stopnja protidampinške dajatve, ki se uporablja za sodelujoče družbe, ki niso bile vključene v vzorec iz prvotne preiskave.
                  
               
                     (17)
                  
                  
                     Stranem je bila dana možnost, da predložijo pripombe. Prejeta ni bila nobena pripomba.
                  
               
                     (18)
                  
                  
                     Uredba je v skladu z mnenjem Odbora, ustanovljenega s členom 15(1) osnovne uredbe –
                  
               SPREJELA NASLEDNJO UREDBO:
         
            Člen 1
            V Prilogo I k Izvedbeni uredbi (EU) 2019/1198, ki vsebuje seznam sodelujočih družb, ki niso bile vključene v vzorec, se doda naslednja družba:
            
                        Družba
                     
                     
                        Dodatna oznaka
                        TARIC
                     
                  
                        Hunan Legend Porcelain Industry Co., Ltd.
                     
                     
                        C608
                     
                  
         
            Člen 2
            Ta uredba začne veljati dan po objavi v Uradnem listu Evropske unije.
            Ta uredba je v celoti zavezujoča in se neposredno uporablja v vseh državah članicah.
         
         
            V Bruslju, 18. marca 2021
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 176, 30.6.2016, str. 21.
         
            (2)  UL L 189, 15.7.2019, str. 8.
         
            (3)  Izvedbena uredba Sveta (EU) št. 412/2013 z dne 13. maja 2013 o uvedbi dokončne protidampinške dajatve in o dokončnem pobiranju začasne dajatve, uvedene na uvoz keramične namizne in kuhinjske posode s poreklom iz Ljudske republike Kitajske (UL L 131, 15.5.2013, str. 1).
         
            (4)  Izvedbena uredba Komisije (EU) 2019/2131 z dne 28. novembra 2019 o spremembi Izvedbene uredbe (EU) 2019/1198 o uvedbi dokončne protidampinške dajatve na uvoz keramične namizne in kuhinjske posode s poreklom iz Ljudske republike Kitajske po pregledu zaradi izteka ukrepov v skladu s členom 11(2) Uredbe (EU) 2016/1036 Evropskega parlamenta in Sveta (UL L 321, 12.12.2019, str. 139).
         
            (5)  Orbis je svetovni ponudnik podatkov o družbah, ki zajema več kot 220 milijonov družb po vsem svetu. Zagotavlja predvsem standardizirane informacije o zasebnih družbah in korporacijskih strukturah.
         
            (6)  Qichacha je zasebna in pridobitna podatkovna zbirka v kitajski lasti, ki potrošnikom/strokovnjakom zagotavlja poslovne podatke, informacije o kreditih in analitične podatke v zvezi z zasebnimi in javnimi družbami s sedežem na Kitajskem.
         
            (7)  Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558). Člen 127 Izvedbene uredbe (EU) 2015/2447 (carinski zakonik EU) določa, da se osebi štejeta za povezani, če je izpolnjen eden od naslednjih pogojev: (a) ena od njiju je član vodstva ali uprave podjetja druge; (b) pravno nastopata kot družbenika; (c) sta delodajalec in delojemalec; (d) tretja oseba neposredno ali posredno poseduje, nadzoruje ali ima v lasti 5 % ali več deležev z glasovalno pravico ali delnic obeh oseb; (e) ena od njiju neposredno ali posredno nadzira drugo; (f) obe neposredno ali posredno nadzira tretja oseba; (g) skupaj neposredno ali posredno nadzirata tretjo osebo; (h) sta člana iste družine. Osebi, ki sta v poslu med seboj povezani tako, da je ena od njiju edini zastopnik, edini distributer ali edini koncesionar druge, se štejeta za povezani samo, če zanju veljajo merila iz prejšnjega stavka.